Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 53/12/7710	Stará Ľubovňa, 11.2.2013
EEČ : 2-59-10-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 03.02.2012 s ďalšími  štyrmi obvinenými pred Obchodným domom Kaufland v XXXXX fyzicky napadli XXXXX tak, že ho hodili na kapotu jedného z tam odstavených vozidiel, rukami ho udierali do hornej časti tela, čím mu spôsobili drobné zranenia a následne obvinený sám fyzicky napadol XXXXX tak, že ho udrel päsťou do chrbta  a XXXXX napadol  tak, že ho kopol do chrbta, avšak nespôsobil im zranenia, ktoré by si vyžiadali lekárske ošetrenie.
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením povereného príslušníka OO PZ XXXXX sp. zn. ORP-XXXXX zo dňa 07.02.2012 bolo začaté trestné stíhania a dňa 03.07.2012 vznesené obvinenie XXXXX a spol. za prečin výtržníctva podľa § 364 ods. 1 písm. a/, ods. 2 písm. b/ Tr. zák.

	Uvedeného trestného činu sa mal obvinený dopustiť tak, ako je to uvedené vo výrokovej časti tohto uznesenia. 

	V priebehu skráteného vyšetrovania boli vypočutí všetci obvinení, poškodení XXXXX, XXXXX a XXXXX a bola vykonaná rekognícia osôb, pri ktorej poškodení opoznali obvinených,.

	Obvinený XXXXX nevie čítať ani podpísať sa. 

	Obvinený sa k spáchaniu trestnej činnosti priznal a je usvedčovaný tiež výpoveďami ďalších obvinených a to XXXXX, XXXXX a XXXXX.

	Vykonaným dokazovaním bolo preukázané, že skutok sa stal, je trestným činom a spáchal ich obvinený.

	S ohľadom na pochybnosti o duševnom stave obvineného XXXXX, boli do konania pribratí znalci z odvetvia psychiatrie, ktorí konštatovali, že obvinený netrpí duševnou poruchou vo vlastnom zmysle t. j. psychózou. Jedná sa u neho o zníženie intelektových schopností do pásma stredne ťažkej duševnej zaostali - imbecility, ktorá sa prejavuje vymiznutím vyšších myšlienkových operácii a podstatne zníženou zdatnosťou pri intelektuálnych výkonoch. Jeho osobnosť je primitívna, mentálne retardovaná, sugestibilná, v dôsledku ktorej môže ľahko podľahnúť navedeniu. U obvineného je evidentná zjavná globálna deteriorácia intelektových, emocionálnych a vôľových i motivačných schopností.  Z medicínskeho hľadiska je táto porucha neliečiteľná. V čase spáchania trestného činu nebol schopný rozpoznať nebezpečnosť svojho konania pre spoločnosť a nebol schopný dostatočne svoje konanie ovládať. Obvinený nechápe zmysel trestného konania a nie je spôsobilý hodnotnej účasti na súdnom pojednávaní. 

	Obvinený v čase skutku bol nepríčetný v zmysle § 23 Tr. zák.

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo svoje konanie ovládať, nie je za tento trestný čin trestne zodpovedný, ak tento zákon neustanovuje inak.

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Vzhľadom k vyššie uvedenému, bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka